Aktrisa Muqaddas Sa’dullayeva ota-onasi Lutfulla va Gulchehra Sa’dullayevlar bilan birga dramatik filmlarda boshqa suratga tushmaydi

Aktrisa Muqaddas Sa’dullayeva ortiq ota-onasi bilan birga dramatik filmlarda suratga tushmasligini ma’lum qildi. Bu haqda u jurnalist Feruz Muhammadga bergan intervyusida aytib o‘tdi.

Avvalroq Muqaddas Sa’dullayeva “Bebahoginam” melodramasida o‘z ota-onasi — O‘zbekiston xalq artistlari Lutfulla va Gulchehra Sa’dullayevlar bilan birga suratga tushgani, tasvirga olish jarayonidan bir necha kun o‘tib, Lutfulla Sa’dullayev kichik infarktni boshdan o‘tkazgani ma’lum bo‘lgan edi.
“Oldin ham yuraklari bezovta qilib turar edi. Bundan 8 yilcha avval Hindistonda yurak operatsiyasini boshdan o‘tkazganlar. Har bir rolini yurakdan ijro etadigan aktyorni bu dard tinch qo‘ymas ekan. Shunday bo‘lishini bilganimda, dadamning bu filmda suratga tushishlariga umuman yo‘l qo‘ymasdim”, — dedi Muqaddas Sa’dullayeva.
“Bundan so‘ng dadam, onam bilan birgalikda faqat komediya janridagi filmlarda suratga tushaman. Melodrama, drama janrida birgalikda suratga tushishimiz, bu janrlardagi mening ayanchli holatim dadam va onamga og‘ir ta’sir qilar ekan”, — deya qo‘shimcha qildi aktrisa.
Qayd etish joiz, “Bebahoginam” — Lutfulla, Gulchehra va Muqaddas Sa’dullayevlar birgalikda suratga tushgan ilk film edi. E’tiborli tomoni, filmda Lutfulla va Gulchehra Sa’dullayevlar xuddi hayotdagidek Muqaddas Sa’dullayevaning ota-onasi rolini ijro etgan.
Ma’lumot uchun, rejissor Ozod Shams hamda prodyuserlar Mahmud Erkaboyev va Davlatbek Yo‘ldoshev tomonidan suratga olingan “Bebahoginam” melodramasining faqat jurnalistlar uchun mo‘ljallangan yopiq premyerasi 1-fevral kuni Next Cinema’da bo‘lib bo‘lib o‘tadi. Filmning keng jamoatchilik uchun taqdimoti esa 13-fevral kuni Kinochilar uyida hamda Alisher Navoiy nomli kinosaroyda o‘tkazilishi rejalashtirilgan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.